‘Skokkende aanvalle op skole wys wetsontwerp is dringend nodig’Betogers by die Laerskool Schweizer-Reneke. Foto: ANA Die gewelddadige betogings by Laerskool Schweizer-Reneke en Hoërskool Stilfontein dui daarop dat aanvalle op skole gaan toeneem en dat wetgewing nodig is om sodanige optrede onwettig te maak en te kriminaliseer. Adv. Anton Alberts, VF Plus-voorsitter, het gesê dit is waarom die VF Plus verlede jaar ŉ privaatlid-wetsontwerp by die parlement ingedien het om die Wet op die Regulering van Byeenkomste te wysig om enige optog of betoging binne 500 m van enige skool of ander instansie waar minderjariges teenwoordig is, onwettig te maak. “In die geval van Schweizer-Reneke is ŉ uiters gevaarlike situasie vir leerlinge geskep nadat daar glo opdrag gegee is dat oproeriges nie die skoolterrein belet mag word nie. Selfs die afstandbeheerder waarmee die skool toegangsbeheer toegepas het, is glo deur die polisie afgeneem.” Volgens Alberts is die potensiële gevolge van hierdie optrede so ernstig dat strafregtelike klagte ingedien behoort te word. Die VF Plus se wetsontwerp sal vanjaar in die parlement se portefeuljekomitee oor polisie bespreek word sodra die parlement heropen. Die VF Plus-leier, dr. Pieter Groenewald, sal saam met Alberts die saak stel oor waarom die wetsontwerp wetgewing moet word. “Minderjariges mag nie direk blootgestel word aan politieke en sosiale aksies en protesoptredes van enige aard nie. Die Grondwet maak dit duidelik dat minderjariges spesiale beskerming verdien en daarom is die wetsontwerp van kardinale belang om nog ŉ skans van beskerming vir minderjariges daar te stel.” Alberts het gesê kinders verdien beter as die geweld wat tans by talle skole voorkom. “Hulle mag nooit as politieke speelballe gebruik word nie.”